Cum resedisset domnus et venerabilis pontifex Geraldus in proprio consistorio, anno ab incarnatione Domini DCCCCXVIIII, adiit ejus presentiam suorumque ministrorum utriusque ordinis quidam vir nomine Garemagnus, et obtulit cartam cessionis ante presentiam supradicti pontificis roboratam manu propria ejus et uxoris sue Rotrudis, per quam res et proprietates eorum que conjacent in pago Matisconensi in villa que nuncupatur Lintiniacus, in agro Riniacensi, dederunt Sancto Vincentio. Petens sibi et uxori sue Rotrudi filioque ejus Gislamaro pro ipsis rebus concedi sibi ab eo aliquid de rebus Sancti Vincentii que sunt de beneficio memorati Gislamari in pago Lugdunensi, loco cognominato Morcampo, seu in pago Matisconensi, loco qui nominatur Solbren, prata, terras, silvas, cum omnibus adjacentibus suis, diebus vite ipsorum. Igitur, jam dictus presul aurem inclinans petitionibus illorum et de consilio fidelium suorum sicut supra continetur, jussit fieri quod petebant, eo tenore ut, annis singulis, festivitate Sancti Vincentii que evenit XI kal. februarii, censum pro ipsa terra Sancti Vincentii, quam accipiunt ut supra insertum est, XII denarios, et pro ipsa terra quam donant investitura denarios IIII XX incunctanter persolvant. Hoc facto, quiete et inconvulse obtineant res suprascriptas diebus vite illorum, et ipse res meliorentur et non pejorentur. Post illorum vero decessum, ipse res cum omni sua melioratione ad jus proprium Sancti Vincentii et pontificum loci illius revertantur, nulla expectata judicis sententia. Actum Matiscone publice. Geraldus peccator et humilis episcopus huic precarie a me facte manu propria subscripsi. S. Odolerus. S. Aimo. S. Guelto archipresbiter. S. Ambaldus presbiter. S. Teobrannus presbiter. S. Ingelerius. S. Umbertus. S. Josbertus. S. Hugo. S. Girardus. S. Auffredus. S. Ragembertus. Ego Maimbodus levita scripsi, die veneris nona maii, anno XX regnante Karolo rege.